Il-Kummissjoni tilqa' l-ftehim politiku li ntlaħaq illum bejn il-Parlament Ewropew u l-Istati Membri dwar ġenerazzjoni ġdida ta' parametri referenzjarji b'livell baxx ta' karbonju meħtieġa biex jgħinu biex tingħata spinta lill-investiment fi proġetti u assi sostenibbli. Il-Parlament Ewropew u l-Kunsill għad iridu japprovaw ir-regoli b'mod formali. Dan il-ftehim joħloq żewġ kategoriji ġodda ta' parametri referenzjarji b'livell baxx ta' karbonju: parametru referenzjarju ta' tranżizzjoni klimatika u parametru referenzjarju speċjalizzat li jġib il-portafolli tal-investimenti konformi mal-għan tal-Ftehim ta' Pariġi biex tiġi llimitata ż-żieda fit-temperatura globali għal 1.5˚C aktar mil-livelli preindustrijali. Proposti mill-Kummissjoni għall-ewwel darba f'Mejju 2018, ir-regoli li dwarhom illum intlaħaq qbil jappoġġaw l-għanijiet tal-Unjoni tas-Swieq Kapitali (Capital Market Union - CMU) biex il-finanzjament jiġi konness mal-ħtiġijiet tal-ekonomija u mal-agenda tal-UE għall-iżvilupp sostenibbli. Valdis Dombrovskis, il-Viċi President tal-Kummissjoni responsabbli għall-Euro u d-Djalogu Soċjali, inkarigat ukoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “B'dan il-ftehim, l-investituri se jibbenefikaw minn żewġ parametri referenzjarji affidabbli biex iwettqu l-istrateġiji klimatiċi ambizzjużi tagħhom. Dan huwa stadju importanti tal-pjan ta' azzjoni tal-Kummissjoni dwar il-finanzjament tat-tkabbir sostenibbli, li jieħu sehem biex il-flussi tal-kapital jiġu riorjentati lejn l-investiment sostenibbli”. Jyrki Katainen, il-Viċi President tal-Kummissjoni responsabbli mill-Impjiegi, it-Tkabbir, l-Investiment u l-Kompetittività, qal: “Nilqa' bi pjaċir il-ftehim li ntlaħaq illejla li juri li l-aġenda tagħna dwar il-Finanzi Sostenibbli u l-għanijiet biex tinbena Unjoni tas-Swieq Kapitali aktar b'saħħitha jistgħu jaħdmu id f'id. L-UE qed iżżomm mal-ambizzjonijiet tagħha li tagħmel lill-Ewropa post aktar attraenti għall-investituri billi tistabbilixxi standards għoljin ta' divulgazzjoni u twitti t-triq għal politiki ta' investiment sostenibbli fit-tul”. Il-parametri referenzjarji għandhom impatt importanti fuq il-flussi tal-investiment. Ħafna investituri jiddependu minnhom għall-ħolqien ta' prodotti ta' investiment, għall-kejl tal-prestazzjoni ta' prodotti ta' investiment u għall-istrateġiji ta' allokazzjoni ta' assi. Iż-żewġ kategoriji l-ġodda huma tikketti volontarji mfassla biex jorjentaw l-għażla ta' investituri li jixtiequ jadottaw strateġija ta' investiment konxja mill-klima. Il-parametru referenzjarju tat-tranżizzjoni klimatika se joffri alternattiva b'livell baxx ta' karbonju għal parametri referenzjarji komunement użati. Il-parametru referenzjarju allinjat mal-Ftehim ta' Pariġi se jinkludi biss kumpaniji li jistgħu juru li huma allinjati ma' mira ta' 1.5˚C. It-tikketti l-ġodda huma mfassla biex jagħtu assigurazzjonijiet addizzjonali biex jevitaw il-“greenwashing”, jiġifieri li l-investituri jiġu żgwidati b'dikjarazzjonijiet qarrieqa jew mhux sostanzjati dwar il-benefiċċji ambjentali ta' parametru referenzjarju. Grupp ta' esperti tekniċi issa se jagħti pariri lill-Kummissjoni Ewropea dwar kif għandhom jintgħażlu l-kumpaniji eliġibbli għall-inklużjoni fil-parametri referenzjarji l-ġodda. Il-grupp ta' esperti se jagħti pariri wkoll dwar jekk għandhomx jiġu esklużi ċerti setturi ta' attività ekonomika mill-parametru referenzjarju speċjalizzat allinjat skont il-Ftehim ta' Pariġi. Ladarba l-grupp ta' esperti jagħti l-parir tiegħu, il-Kummissjoni Ewropea tipproponi regoli delegati li jkopru l-kompożizzjoni taż-żewġ parametri referenzjarji f'aktar dettall. Fi żvilupp ieħor separat, l-istituzzjonijiet tal-UE qablu wkoll li jagħtu lill-fornituri ta' “parametri referenzjarji ta' importanza kritika” — rati tal-imgħax bħall-Euribor jew l-EONIA — sentejn oħra sal-31 ta' Diċembru 2021 biex jikkonformaw mar-rekwiżiti l-ġodda tar-Regolament dwar il-Parametri Referenzjarji. Minħabba l-importanza kruċjali tal-parametri referenzjarji ta' pajjiżi terzi għall-kumpaniji tal-UE, ġew introdotti wkoll is-sentejn oħra għall-parametri referenzjarji prodotti barra mill-UE biex jipprovdu żmien addizzjonali għal xogħol ma' regolaturi mhux tal-UE dwar kif dawn il-parametri referenzjarji jistgħu jiġu rikonoxxuti bħala ekwivalenti jew approvati mod ieħor għall-użu fl-UE. Il-Passi li Jmiss Aktar taħditiet tekniċi se jsegwu l-ftehim politiku tal-lum biex jiġi ffinalizzat it-test. Il-Kumitat tar-Rappreżentanti Permanenti (COREPER) tal-Kunsill tal-Ministri u l-Parlament Ewropew se jkollhom jadottaw formalment ir-regoli l-ġodda qabel ma jkunu jistgħu jidħlu fis-seħħ. Sfond B'azzjoni pijuniera permezz tal-Unjoni tas-Swieq Kapitali, l-UE għandha l-għan li tmexxi b'mod globali l-bidla u żżid l-investiment privat lejn il-kisba tal-objettivi tal-Ftehim ta' Pariġi dwar il-Klima. Fl-24 ta' Mejju 2018, il-Kummissjoni ppreżentat serje ta' miżuri leġiżlattivi li jsegwu l-ewwel Pjan ta' Azzjoni tal-UE dwar il-Finanzjament tat-Tkabbir Sostenibbli, li se jippermetti lis-settur finanzjarju jappoġġa bis-sħiħ il-ġlieda kontra t-tibdil fil-klima. Minbarra l-proposta li jiġu rregolati l-parametri referenzjarji għal strateġiji ta' investiment b'livell baxx ta' karbonjul- – maqbula proviżorjament illum, dawn il-miżuri kienu jinkludu wkoll: Proposta biex tiġi stabbilita sistema unifikata ta' klassifikazzjoni tal-UE (“tassonomija”) ta' attivitajiet ekonomiċi sostenibbli, Proposta biex jittejbu r-rekwiżiti ta' divulgazzjoni relatati mar-riskji u l-opportunitajiet ta' sostenibbiltà. Il-Kummissjoni qed taħdem mal-koleġiżlaturi bl-għan li jintlaħaq ftehim dwar iż-żewġ proposti li fadal qabel tmiem dan il-mandat.